《次韵无咎戏赠兼呈同舍诸公》
宋代·曹辅

少年落魄走四方，看山听水兴难忘。深林谁复知孤芳，十载江湖称漫郎。

紫溪风月幽思长，绿水如镜烟苍苍。追随豪俊多清狂，春风烂醉胥山堂。

下瞰群峰耸如枪，吴侬棹歌笛灵羌。攀萝扪壁疲获臧，经旬选胜行赍粮。

客儿经台倚高冈，共卧明月吟胡床。投身忽落昆崙傍，征西万马随腾骧。

官军夜半填贼隍，食尽师老催归装。将军数奇设鹰扬，斩捕不能酬失亡。

曲突徙薪语莫偿，幕中病客非智囊。扁舟夷犹忆吴乡，晁侯平日丈人行。

生驹今始见骕骦，伯乐一盼过老商。恐是禀质苍龙房，尤工吴语放降王。

叔敖抵掌对烛光，秋英落尽金钿黄。玉瓮浮春醅泼香，九天广乐来新凉。

笑谈聊此共一觞，天街六翮将翱翔。正值羿彀游中央，我老委翅无复望。

洞庭橘熟千林霜，行当拂衣解银章。买取百花洲畔庄，世外日月何曾忙。

翛然一室生吉祥，车马还能过我墙。夜具茗饮与柘浆，更看君诗云绵张。

作者简介：（1069—1127）宋南剑州沙县人，字载德。哲宗元符三年进士。历秘书省正字。徽宗多微行，辅上疏切谏，编管郴州。在郴六年，怡然不介意。钦宗靖康间，累迁签书枢密院事。未几，免职。金人围汴京，辅与冯澥出使金营，又从徽宗、钦宗留金军中，寻得归。高宗立，仍旧职。